b'\n_START_ARTICLE_\nMichelle Ford\n_START_SECTION_\nUra\n_START_PARAGRAPH_\nFord vietti lapsuutensa kolmen sisaruksen ja vanhempien kanssa Sydneyss\xc3\xa4. H\xc3\xa4n oli pienenst\xc3\xa4 pit\xc3\xa4en l\xc3\xa4hell\xc3\xa4 vett\xc3\xa4, sill\xc3\xa4 h\xc3\xa4nen hammasl\xc3\xa4\xc3\xa4k\xc3\xa4ri is\xc3\xa4ns\xc3\xa4 oli l\xc3\xa4hes olympiatason purjehtija (j\xc3\xa4i juuri ja juuri ulos Australian purjehdus olympiajoukkueesta). Ford oppi uimaan kuuden vuoden i\xc3\xa4ss\xc3\xa4, ja jo kuusi vuotta my\xc3\xb6hemmin, eli 12 vuoden i\xc3\xa4ss\xc3\xa4 h\xc3\xa4n n\xc3\xa4ytti taitonsa uimalla 100 jaardin vapaauinnin 1:01,5. Tuo aika oli kaikkien aikojen nopein 12-vuotiaan uima-aika 100 jaardilla. _NEWLINE_Tammikuussa 1976 Ford rikkoi kuusi osavaltion enn\xc3\xa4tyst\xc3\xa4 ja kolme Australian enn\xc3\xa4tyst\xc3\xa4 13 vuoden i\xc3\xa4ss\xc3\xa4 New South Wales Age -mestaruuskilpailuissa. H\xc3\xa4n nappasi kaksi enn\xc3\xa4tyst\xc3\xa4 muun muassa olympiakultamitalistilta Shane Gouldilta. Ford voitti my\xc3\xb6s Australian mestaruuskilpailuissa 200 metrin perhosuinnin, rikkoen j\xc3\xa4lleen yhden Australian enn\xc3\xa4tyksen. H\xc3\xa4net valittiin pian Australian olympiajoukkueeseen kes\xc3\xa4olympialaisiin 1976. Seitsem\xc3\xa4n viikon leirin j\xc3\xa4lkeen h\xc3\xa4n p\xc3\xa4\xc3\xa4si uimaan ensimm\xc3\xa4isen olympiamatkansa, 200 metri\xc3\xa4 vapaauintia. H\xc3\xa4n j\xc3\xa4i kuitenkin semifinaaleihin. Samoin h\xc3\xa4nelle k\xc3\xa4vi my\xc3\xb6s 200 metrin perhosuinnissa. _NEWLINE_Olympialaisten j\xc3\xa4lkeen, Ford p\xc3\xa4\xc3\xa4tti keskitty\xc3\xa4 jonkin aikaa koulunk\xc3\xa4yntiin St Georgen tytt\xc3\xb6koulussa. Valmentajansa neuvosta Ford siirtyi harjoittelemaan ja kilpailemaan pidempi\xc3\xa4 vapaauintimatkoja, ja jo 1977 h\xc3\xa4n teki uuden Australian enn\xc3\xa4tyksen 400 metrin vapaauinnissa. Pian t\xc3\xa4m\xc3\xa4n j\xc3\xa4lkeen h\xc3\xa4n ui my\xc3\xb6s uuden 800 ja 200 metrin vapaauinnin Australian enn\xc3\xa4tyksen. Vuosi my\xc3\xb6hemmin, eli 1978 h\xc3\xa4n ui uuden maailmanenn\xc3\xa4tyksen, rikkoen it\xc3\xa4saksalaisen Petra Th\xc3\xbcmerin entisen enn\xc3\xa4tyksen. Samana vuonna h\xc3\xa4n paranteli 200 metrin perhosuinnin Australian enn\xc3\xa4tyst\xc3\xa4. Pian h\xc3\xa4n paranteli j\xc3\xa4lleen 800 metrin maailmanenn\xc3\xa4tyst\xc3\xa4, mutta ei aikaakaan kun Australian mestaruuskilpailuissa Tracey Wickham nappasi enn\xc3\xa4tyksen haltuunsa parantaen Fordin aikaa hieman alle sekunnilla. Wickham voitti mestaruuskilpailuissa Fordin my\xc3\xb6s 200 ja 400 metrin vapaauinnissa. _NEWLINE_Vuonna 1978 Kansainyhteis\xc3\xb6n kisoissa Ford ui 800 metrin vapaauinnissa ajan 8:25,62, mik\xc3\xa4 olisi riitt\xc3\xa4nyt uuteen maailmanenn\xc3\xa4tykseen. Tracey Wicham ui kuitenkin kovempaa, aikaan 8:24,62, ja j\xc3\xa4tti Fordin hopealle. Wickham j\xc3\xa4tti Fordin hopeasijalle my\xc3\xb6s 400 metrin vapaauinnissa. 200 metrin vapaauinnissa Ford ja Wickham j\xc3\xa4iv\xc3\xa4t hopealle ja pronssille. Ford voitti kultaa 200 metrin perhosuinnissa ja 4\xc3\x97100 metrin vapaauintiviestiss\xc3\xa4. _NEWLINE_Vuonna 1979 Ford ei osallistunut Australian mestaruusuinteihin, ja niin Wickham vei kultaa helposti 200, 400 ja 800 metrin vapaauinneissa. Soviet Sparakiad Gamesissa Ford voitti itselleen kolme kultaa 200 metrin perhosuinnissa, sek\xc3\xa4 400 ja 800 vapaauinneissa. Pian Ford muutti Nashvilleen, Tennesseehen, Yhdysvaltoihin. Seuraavissa Australian mestaruuskilpailuissa Ford voitti 800 ja 1500 metrin vapaauinnit, ja oli toinen 200 ja 400 metrin vapaauinneissa, j\xc3\xa4\xc3\xa4den j\xc3\xa4lleen Tracey Wickhamin taakse. Wickham joutui kilpailujen j\xc3\xa4lkeen julkisen paineen alle kun Australian olympiakomitea boikotoi 1980 kes\xc3\xa4olympialaisia Neuvostoliiton osallistuttua Afganistanin sis\xc3\xa4llissotaan. _NEWLINE_Ford p\xc3\xa4\xc3\xa4tti osallistua vuoden 1980 kes\xc3\xa4olympialaisiin huolimatta Australian boikotoinnista. 400 metrin vapaauinnissa Ford j\xc3\xa4i nelj\xc3\xa4nneksi It\xc3\xa4-Saksan viedess\xc3\xa4 kolmoisvoiton. 200 metrin perhosuinnissa h\xc3\xa4n oli alkuerien nopein, mutta finaalissa kaksi it\xc3\xa4saksalaista uimaria j\xc3\xa4ttiv\xc3\xa4t Fordin kolmanneksi. Viimeisen\xc3\xa4 lajina Ford osallistui 800 metrin vapaauintiin ja voitti siin\xc3\xa4 kultaa. _NEWLINE_Palattuaan Australiaan Ford rikkoi maagisen 16 minuutin rajan 1\xc2\xa0500 metrin vapaauinnissa. H\xc3\xa4nen uintinsa kuitenkin hyl\xc3\xa4ttiin useista eri syist\xc3\xa4. Pettyneen\xc3\xa4 p\xc3\xa4\xc3\xa4t\xc3\xb6kseen Ford p\xc3\xa4\xc3\xa4tti lopettaa uintiuransa 1981. _NEWLINE_Yhdeks\xc3\xa4n kuukautta my\xc3\xb6hemmin 1982 h\xc3\xa4n p\xc3\xa4\xc3\xa4tti jatkaa uintia. H\xc3\xa4nt\xc3\xa4 ei kuitenkaan valittu MM-kilpailuihin 1982. H\xc3\xa4n muutti Yhdysvaltoihin valmistautumaan vuoden 1982 Kansainyhteis\xc3\xb6n kisojen karsintoihin. H\xc3\xa4n p\xc3\xa4\xc3\xa4si jatkoon 800 metrin vapaauinnissa ja 200 metrin perhosuinnissa. Itse kilpailuissa, h\xc3\xa4n voitti kultaa perhosuinnissa ja hopeaa vapaauinnissa. _NEWLINE_Vuonna 1983 Ford siirtyi Etel\xc3\xa4-Kalifornian yliopistoon ja aloitti harjoittelemisen vuoden 1984 kes\xc3\xa4olympialaisia varten. Australian uimaliitto muutti s\xc3\xa4\xc3\xa4nt\xc3\xb6j\xc3\xa4 niin, ett\xc3\xa4 joka lajin kaksi parasta Australian-mestaruusuinneissa p\xc3\xa4\xc3\xa4sisi edustamaan maata olympialaisiin. Ford ui eritt\xc3\xa4in heikosti omaan tasoonsa n\xc3\xa4hden, eik\xc3\xa4 n\xc3\xa4in p\xc3\xa4\xc3\xa4ssyt olympialaisiin. H\xc3\xa4n palasi Etel\xc3\xa4-Kaliforniaan ja ui reilusti parempia aikoja kuin Australian mestaruusuinneissa. Lopulta h\xc3\xa4n kuitenkin vet\xc3\xa4ytyi lopullisesti uintipiireist\xc3\xa4.'